Keld Albrechtsen (EL), 2004-01-21:
For Enhedslisten har det altid været en hjertesag og en mærkesag at få nedsat taksterne i den kollektive trafik af både sociale og miljømæssige grunde.
Det var os, der i sin tid i forbindelse med forhandlingerne om den såkaldte grønært stod fast på, at vi skulle have dette taksttilskud.
Det var
ikke uden vanskeligheder, men vi fik vores vilje, og vi er i hvert fald et parti, der ikke har tænkt sig at løbe fra det ansvar.
Alle andre partier her i Folketingssalen, i hvert fald dem på højrefløjen, er optaget af en eneste ting i disse dage, og det er at fraskrive sig ansvaret.
Det må vi sige rent ud til hr. Ikast, hr. Heiselberg og hr. Fischer.
Det er så ynkeligt at se på, så det er en skændsel for folkestyret
Det er ret kraftige ord, men statsministeren gik i går ud med en kampagne gående ud på, at det var alle mulige andre end regeringen, der var skyld i takststigningerne.
Ikke desto mindre ligger der et svar fra trafikministeren fra den 3. september 2002, hvor trafikministeren oplyser over for Folketinget, hvad der ville ske.
Trafikministeren skriver: Jeg vil dog antage, at bortfald af takstkompensationen vil resultere i takststigninger i størrelsesordenen 10 pct. Ministeren vidste koldt og kynisk, hvad der ville ske, nemlig takststigninger i størrelsesordenen 10 pct., nøjagtig det, der skete i hovedstadsområdet.
Hr. Poul Fischer vidste, at han sendte de pensionister, som han så gerne vil beskytte i det her samfund, en takststigning på 10 pct.
Han havde ministerens ord for det.
Det er alle mulige andre, der har lavet den takstforhøjelse på 10 pct.
Det er den slags ting, som nedsætter folkestyrets omdømme.
Det er den slags ting, der fremkalder politikerlede.
Jeg synes, at hr. Heiselberg burde skamme sig.
Han er blevet sendt i byen i dag.
Det kunne man jo høre.
Han var et ekko af statsministeren fra i går.
Han er formentlig blevet instrueret af statsministeren i, at han skulle gå ned i Folketingssalen og fortsætte dette ynkelige skuespil, denne sump af bortforklaringer. Vi har desværre fra Enhedslistens side ikke stor tiltro til, at det kan lykkes at komme nogen vej med almindelig, sund jysk fornuft over for hr. Fischer, hr. Heiselberg, hr. Ikast og trafikministeren.
Vi må nok se i øjnene, at det bliver efter et folketingsvalg - det kommer forhåbentlig så hurtigt som muligt - at vi kommer til at gennemføre det, men så vil vi også gennemføre det.
Vi har fra Enhedslistens side taget initiativ
til - det håber jeg at vi kan få succes med - på baggrund af de meldinger om takstnedsættelser, der er kommet fra en række partier, at samle disse partier, så vi kan fremlægge et fælles udspil fra oppositionen, således at befolkningen kan få et håb om, at denne ødelæggelse af den kollektive trafik vil blive bragt til ophør, i hvert fald fra det øjeblik, der bliver udskrevet folketingsvalg.
Jeg tror, som situationen er, at en stigende del af befolkningen vil håbe, at der snart bliver udskrevet folketingsvalg, for det er dyrt at have denne regering.
Det er dyrt for pensionisterne, det er dyrt for de uddannelsessøgende, det er dyrt for alle dem, der ikke er beskyttet af regeringens meget særegne konstruktion omkring skattestoppet.
Det er asocialt og miljøfjendsk, og vi vil gøre alt fra Enhedslistens side for hurtigst muligt at fremkalde et folketingsvalg og få denne regering sat fra bestillingen.